
Text rozhodnutia
Súd: Krajský súd Banská Bystrica Spisová značka: 23S/125/2019 Identifikačné číslo súdneho spisu: 6019200323 Dátum vydania rozhodnutia: 06. 08. 2019 Meno a priezvisko sudcu, VSÚ: JUDr. Drahomíra Mikulajová ECLI: ECLI:SK:KSBB:2019:6019200323.3 Uznesenie Krajský súd v Banskej Bystrici, ako správny súd, v právnej veci žalobcov: 1/ LEVICKÉ MLIEKÁRNE, a.s., so sídlom Júrska cesta č. 2, 934 01 Levice, IČO: 31 412 271, právne zastúpený: JUDr. Róbert Madej, PhD., advokát, so sídlom Mýtna 42, 811 05 Bratislava, 2/ Tatranská mliekareň a.s., so sídlom Nad traťou 26, 060 01, Kežmarok, IČO: 31 564 363, právne zastúpený: Advokátska kancelária Patajová Pataj, s.r.o., so sídlom J. Chalupku 8, 974 01 Banská Bystrica, IČO: 36 867 519, proti žalovanému: Úrad priemyselného vlastníctva Slovenskej republiky, so sídlom Švermova 43, 974 04 Banská Bystica, v konaní o preskúmanie zákonnosti rozhodnutia žalovaného č. OZ 181149/II-19-2019 zo dňa 22. marca 2019, o návrhoch žalobcov 1/ a 2/ na priznanie odkladného účinku správnej žalobe, takto r o z h o d o l : Súd návrhy žalobcov 1/ a 2/ na priznanie odkladného účinku správnej žalobe z a m i e t a. o d ô v o d n e n i e : 1. Žalobca 1/ podal dňa 09.05.2019 na Krajskom súde v Banskej Bystrici správnu žalobu, ktorou sa domáha preskúmania zákonnosti rozhodnutia predsedu žalovaného č. OZ 181149/II-19-2019 zo dňa 22.03.2019 vo veci rozkladu žalobcu proti rozhodnutiu Úradu priemyselného vlastníctva Slovenskej republiky zn. POZ 2639-94/OZ 181149/I-4-2017 zo dňa 12.01.2017, ktorým bola podľa § 35 ods. 1 zákona č. 506/2009 Z.z. o ochranných známkach slovná ochranná známka č. 181149 „ NIVA“ vyhlásená za neplatnú v celom rozsahu. Žalovaný rozklad podľa § 59 ods.2 zákona č. 71/1967 Z.z. v spojení s § 35 ods. 1 zákona č. 506/2009 Z.z. o ochranných známkach v nadväznosti na § 2 ods.1 písm. c) a f) zákona č. 55/1997 Z.z. o ochranných známkach zamietol a rozhodnutie potvrdil. 2. Žalobca 1/ zároveň navrhol, aby správny súd postupoval podľa § 185 písm. a) zákona č. 162/2015 Z. z. Správny súdny poriadok (ďalej len ,,SSP") a uznesením priznal správnej žalobe odkladný účinok. Uvedený návrh žalobca 1/ odôvodnil tým, že žalovaný nevyhovel návrhu na zastavenie konania, ktorý bol realizovaný v súlade s vôľou strán. Žalobca 1/ ďalej uviedol, že v dôsledku napadnutého rozhodnutia môže byť ohrozená potravinová bezpečnosť Slovenskej republiky tým, že trh bude zaplavený nekvalitnými modroplesňovými syrmi s označením NIVA. Rovnako tak poukázal na existenciu rizika, že syr NIVA, tak ako ho spotrebitelia poznajú, úplne vymizne a bude nahradený nekvalitnými alternatívami zo zahraničia. Opodstatnenosť priznania odkladného účinku tak žalobca 1/ vidí v ochrane verejného záujmu prostredníctvom zachovania kvality potravinových produktov. Navyše žalobca 1/ poukázal na riziko zníženia produkcie predmetného produktu, čo môže viesť k ekonomickému nedostatku na strane žalobcu 1/. 3. Žalobca 2/ podal dňa 21.05.2019 na Krajskom súde v Banskej Bystrici správnu žalobu, ktorou sa domáhal preskúmania zákonnosti rozhodnutia predsedu žalovaného č. OZ 181149/II-19-2019 zo dňa 22.03.2019 vo veci rozkladu žalobcu 2/ proti rozhodnutiu Úradu priemyselného vlastníctva Slovenskej republiky zn. POZ 2639-94/OZ 181149/I-4-2017 zo dňa 12.01.2017, ktorým bola podľa § 35 ods. 1 zákona č. 506/2009 Z.z. o ochranných známkach slovná ochranná známka č. 181149 „ NIVA“ vyhlásená za neplatnú v celom rozsahu. Žalovaný rozklad podľa § 59 ods. 2 zákona č. 71/1967 Z.z. v spojení s § 35 ods. 1 zákona č. 506/2009 Z.z. o ochranných známkach v nadväznosti na § 2 ods. 1 písm. c) a f) zákona č. 55/1997 Z.z. o ochranných známkach zamietol a rozhodnutie potvrdil. 4. Žalobca 2/ zároveň navrhol aby správny súd postupoval podľa § 185 písm. a) zákona č. 162/2015 Z. z. Správny súdny poriadok (ďalej len ,,SSP") a uznesením priznal správnej žalobe odkladný účinok. Uvedený návrh žalobca 2/ odôvodnil tým, že medzi žalobcom 2/ a žalobcom 1/ došlo k zmierlivému vyriešeniu sporu, v dôsledku ktorého vzal žalobca 2/ svojim dispozičným úkonom návrh na vyhlásenie ochrannej známky za neplatnú späť. Žalovaný však tento dispozičný úkon nerešpektoval a de facto otvoril trh pre „kohokoľvek“, čím závažným spôsobom zasiahol do súkromnoprávnych vzťahov dvoch subjektov súkromného práva. Opodstatnenosť odkladného účinku správnej žaloby vidí žalobca 2/ predovšetkým v negatívnom ekonomickom dopade na žalobcu 1/ a 2/, ktorým v dôsledku zániku ochrannej známky hrozí ujma v hospodárskej oblasti spočívajúca v strate postavenia na relevantnom trhu. 5. Uznesením zo dňa 24. júna 2019 spojil správny súd v súlade s § 65 ods. 3 SSP veci na spoločné konanie. 6. Žalovaný sa k návrhu žalobcov 1/ a 2/ na priznanie odkladného účinku správnej žalobe vyjadril tak, že žalobca 1/ a 2/ uviedli len hypotetické situácie, ktoré by v dôsledku nepriznania odkladného účinku mohli nastať. Zároveň žalovaný uviedol, že nevidí hrozbu zaplavenia slovenského trhu nekvalitnými syrmi „NIVA“. Žalovaný tiež poukázal na fakt, že rozhodnutie o odňatí ochrannej známky sa stalo právoplatným pred viac než štyrmi kalendárnymi mesiacmi, pričom k popísaným následkom doposiaľ nedošlo. Za týchto okolností mal žalovaný za to, že žalobcovia nepreukázali skutočnosti odôvodňujúce priznanie odkladného účinku. 7. Podľa § 184 zákona SSP; podanie správnej žaloby nemá odkladný účinok, ak tento zákon alebo osobitný predpis neustanovuje inak. 8. Podľa § 185 SSP; správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 9. Podľa § 187 ods. 3 SSP; o návrhu žalobcu podľa § 185 rozhodne správny súd do 30 dní od doručenia vyjadrenia žalovaného k tomuto návrhu, prípadne administratívnych spisov, ak bol návrh podaný súčasne so správnou žalobou. 10. Podľa § 188 SSP; ak správny súd návrhu žalobcu nevyhovie, uznesením ho zamietne. 11. Správny súd, po oboznámení sa s tvrdeniami žalobcov 1/ a 2/ v návrhoch na priznanie odkladného účinku správnej žalobe nezistil zákonný dôvod pre jeho priznanie, pretože žalobcovia neosvedčili, že by im v danom prípade okamžitým výkonom napadnutého rozhodnutia žalovaného, hrozila značná hospodárska škoda alebo finančná škoda, prípadne iný vážny nenapraviteľný následok. 12. Správny súd pri posudzovaní dôvodnosti návrhu na priznanie odkladného účinku správnej žalobe, v zásade zohľadňuje tie dopady a ujmy, ktoré by v dôsledku svojho vzniku mohli zmariť tú ochranu subjektívnych práv, právom chránených záujmov alebo povinností, ktorú by mohlo poskytnúť rozhodnutie správneho súdu vyhovujúce správnej žalobe. 13. Žalobcovia 1/ a 2/ návrhy na priznanie odkladného účinku správnej žalobe odôvodnili iba vlastnými úvahami o možných dôsledkoch okamžitého výkonu preskúmavaného rozhodnutia žalovaného. Poukázali na to, že okamžitým výkonom napadnutého rozhodnutia im hrozí nie len finančná a hospodárska škoda, ale aj ohrozenie potravinovej bezpečnosti slovenského trhu, v dôsledku zaplavenia trhu nekvalitnými modroplesňovými syrmi. 14. Samotné tvrdenia žalobcov o existencii potenciálnej hrozby zaplavenia trhu nekvalitnými potravinami a o ekonomickom riziku, ktoré ako podnikatelia musia znášať, však nie sú podstatným dôvodom pre priznanie odkladného účinku. Vychádzajúc z koncepcie SSP o odkladnom účinku správnej žaloby je možné konštatovať, že pre priznanie týchto účinkov nestačí, aby existovala potencialita akejsi hrozby. Hrozba pritom musí byť v intenciách daného skutkového stavu riadne osvedčená, pričom hroziace následky musia byť závažnejšie, ako prelomenie princípu právnej istoty, na ktorom je budovaný právny štát. Správny súd považuje za nevyhnutné zdôrazniť, že samotné rozhodnutie o odkladom účinku správnej žaloby prichádza do úvahy len vo výnimočných situáciách, a toto rozhodnutie správneho súdu má mimoriadny charakter, pretože súd tu pred vlastným rozhodnutím vo veci samej prelamuje právne účinky právoplatného správneho aktu, na ktorý, pokiaľ nie je ako celok zákonným postupom zrušený, treba hľadieť ako na zákonný a vecne správny. Takéto rozhodnutie správneho súdu o priznaní odkladného účinku je preto nesystémové a musí byť vyhradené len pre mimoriadne prípady, ktoré zákonodarca vymedzil v ustanovení § 185 písm. a) alebo písm. b) SSP slovami o hroziacej závažnej ujme, značnej hospodárskej škode, či finančnej škode, závažnej ujme na životnom prostredí, prípadne iného vážneho nenapraviteľného následku. Správny súd musí mať pritom dostatočným spôsobom osvedčené, že je nevyhnutné postupovať v súlade so znením ust. § 185 písm. a) alebo b) SSP. Preto súd vyžaduje, aby navrhovateľ odkladného účinku jednoznačne osvedčil jeho opodstatnenosť. 15. Osvedčiť existenciu hrozby závažnej ujmy je povinnosťou navrhovateľa. Hrozba pritom musí byť priama a nesmie ísť len o hypotetickú možnosť. Rovnako nesmie byť nepatrná, ale musí mať závažný dopad. Z uznesenia Ústavného súdu SR sp zn. III. US 364/2017-16 zo dňa 30.05.2017 vyplýva, že preukázanie hrozby treba považovať za osobitnú náležitosť návrhu na priznanie odkladného účinku. To, že nesmie ísť len o hypotetickú možnosť tvrdenej hrozby vyplýva zo záverov uznesenia Najvyššieho súdu SR sp zn. 7Sžks/17/2018 zo dňa 30.05.2018. 16. Správny súd pri rozhodovaní o návrhu na priznanie odkladného účinku, každú vec posudzuje individuálne. V zásade nemusí prihliadať na opodstatnenosť žaloby, nemalo by ísť o prejudikovanie rozhodnutia vo veci samej (v štádiu posudzovania dôvodnosti návrhu často krát ešte ani nie je možné ustáliť opodstatnenosť žaloby), ale rozhodujúcou skutočnosťou je osvedčenie hrozby závažnej ujmy, či iného vážneho nenapraviteľného následku, t. j. niektorého z možných negatívnych následkov uvedených v § 185 písm. a) SSP v prípade nepozastavenia účinkov žalobou napadnutého rozhodnutia. 17. Správny súd môže uznesením priznať správnej žalobe odkladný účinok len na návrh žalobcu a po vyjadrení žalovaného, ale len z dôvodov uvedených v § 185 písm. a) alebo b) SSP. V posudzovanom prípade boli žalobcami podané návrhy podľa § 185 písm. a) SSP. Keďže správny súd v danej veci nezistil dôvodnosť návrhov v zmysle podmienok uvedených v § 185 písm. a) SSP, rozhodol uznesením o zamietnutí návrhov žalobcov 1/ a 2/ na priznanie odkladného účinku ich správnej žalobe podľa § 188 SSP, o ktorých sa vedie spoločné konanie. 18. Toto rozhodnutie prijal senát správneho súdu pomerom hlasov 3:0 (§ 139 ods. 4 SSP v spojení s § 147 ods. 2 SSP). Toto rozhodnutie prijal senát správneho súdu pomerom hlasov 3:0 (§ 139 ods. 4 SSP v spojení s § 147 ods. 2 SSP). Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. e) SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2019:6019200323.3 (dáta aktuálne k 14. 11. 2026). Záväzné je znenie zverejnené súdom.




